بەرپرسى ڕێکخراوی چاودێری کوردۆساید (چاک) لە باشور، ڕایدەگەیەنێت، بۆ ڕێککەوتن لەسەر شەنگال، دەبێت قسەى خەڵکى ناوچەکە وەربگیرێت، دەشڵێت: تا ئێستا مهترسی جینۆسایدكردنی كورد لهلایهن توركیا، عێراق، ئێران وسوریاوه ههیه، ئاماژە بۆ ئەوەش دەکات، پەکەکە حزبێکى داکۆکیکارە لە مافی ڕەواى کورد و تورکیا ئامانجی دیکەى لە شەنگال هەیە و پەکەکەى کردووەتە بیانوو.
ئەحمەد مەجید، بەرپرسی ڕێکخراوی چاودێری کوردۆساید (چاک) لە باشوری کوردستان، لە دیدارێکی ڕۆژنیوزدا قسە لەسەر ڕێککەوتنى نێوان پەدەکە و حکومەتى ناوەندی دەکات لەسەر شەنگال، هەروەها وەڵامى چەند پرسیارێکى تایبەت بەو ناوچەیە دەداتەوە.
– ڕێككهوتنی ههرێم وبهغدا بهبێ بهشدارییكردنی ئێزدییهكان لهسهرشهنگال، ئێوه چۆن ههڵدهسهنگێنن؟
"هیچ هێزێک بێ شەنگالییەکان ناتوانێت ناوچەکە بپارێزێت"
ئهحمهد مهجید: هەر ڕێککەوتنێک، لەهەر ناوچەیەک، لەلایەن هەر لایەنێکەوە بکرێت، پێویستە پرس بهخهڵكی ناوچهكه بكرێت، بۆیە گرنگە ئەو ڕێککەوتنە قسهی خەڵکى شەنگال و ئێزدییهكانی تێدا بێت، بهبێ بهشداریی ئهوان، ڕێككهوتنهكه لاوازه، چونكه هەرهێزێك بڕواتە ناوچەکە، ئەگەر شارەزایی نەبێت لەناوچەکە، نەدەتوانێت لایەنى ئەمنى ناوچەکە بپارێزێت و نەسەرکەوتووش دەبێت لەجێبەجێکردنى پلانەکەى، پێویستە هەردوو حکومەتى هەرێم و ناوەند هەوڵبدەن دەزگا ئەمنیەکان بەخەڵکى شەنگال پڕبکەنەوە.
– ئایا ئهم ڕێككهوتنه وهكو پیلانێك نابینن، له دژی ئهو سیستهمه خۆبهڕێوهبهرییهی كه ئێزدییهكان لهشهنگال ماوهی پێنج ساڵه ههیانه و خۆیان بهڕێوهی دهبهن؟
"ململانێی سیاسیى نێوان پارتى و تورکیا وعێراق بۆسەر شەنگال مەترسییە"
ئهحمهد مهجید: بهڵێ ئهمە پیلانی حكومهتی ههرێم و ناوهندە، بۆ سهر ئهو خۆبهڕێوهبهرییه كه ئێزدییهكان ههیانه، چونکە تورکیا دەڵێت: لەهەر ناوچەیەک کیانى کوردی هەبێت، ئێمە دژی دەوەستینەوە، تورکیا، پارتى و حکومەتى عێراق، سەیری بەرژەوەندی خۆیان دەکەن لەناوچەکە، گرنگیشە بەرژەوەندی جەماوەر لەبەرچاوبگیرێت و خەڵکى ئێزدی کە جینۆساید کراون وخۆیان خۆیان بەڕێوە دەبەن، ئەمە لەبەرچاوبگیرێت و بپارێزرێن، لە ئێستاشدا داعش و حەشدی شەعبی مەترسین، ئەو ململانێ سیاسیەی هەیە بۆ سەردانیشتوانى شەنگال جیگای مەترسییە.
– بۆچی پەدەکە، ئهوهندهی پێداگیریی دهكات لهسهر شهنگال، بەڵآم بۆ کەرکوک بێدەنگە؟
"تاوانێكی گهورهیه، شهنگال لهژێردهستی پارتی بێت"
ئهحمهد مهجید: پارتی دهیهوێت له شهنگال باڵا دهست بێت، ڕەنگە شەنگال بەهۆی نزیکى لەژێر دەسەڵاتى ناوچەکانى پارتى هۆکار بێت بۆ ئەوەى کە پارتى شەڕی ئەوە بکات و زیاتر لەوناوچەیە پێداگیریی بکات، پێمانوایە، غەدرە و تاوانێکى گەورەیە ئەگەر وا بیر بکرێتەوە شەنگال بکەوێته ژێر دەسەڵاتى پارتى و کەرکوکیش لەژێر دەسەڵاتى داگیرکاریی حەشدی شەعبی و حکومەتى عێراقیدا بێت، لهكاتێكدا بەپێی دەستوور دهبێت ناوچهكه لهلایهن حكومهتی هەرێمی کوردستان و حکومەتى عێراقی بەڕێوەببرێن.
– توركیا چ ڕۆڵێكی ههیه لهسهر ئهم پیلانهی شهنگال؟
"توركیا ئامانجی دیكهی له شهنگال ههیه و پهكهكەى کردوەتە بیانوو"
ئهحمهد مهجید: تورکیا نەک لەسەر شەنگال بەڵکو لەسەر بەشێکى زۆری ئەو ناوچانەى کوردی تێدایه پیلانی ههیه و بە مەترسی دەزانێت، تورکیا بوونى پەکەکەی کردووەتە بیانوو بۆ بەدیهیێنانى ئامانجەکانى خۆی لە شەنگال، چونکە ئەوان دژی پەکەکەن و بینیمان لە ڕابردوودا هێرشی ئاسمانى کردە سەر ئەو هێزە نیشتیمانیەى کورد، ئەو بە زمانى خۆی شەریعەت بەو داکۆکیکردنەى خۆی دەدات لەناوچەکە.
پەکەکە حزبێکى نیشتیمانییە و داکۆکى لە مافە ڕەواکانى گەلی کورد دەکات لە باکور و پارچەکانى دیکەى کوردستان، تورکیا هەوڵ و پیلانگێڕیی زۆری هەیە بۆ سەر پەکەکە، ئهوهتا هەوڵی دروستکردنى شەڕ دەدات لەنێوان پارتى و پەکەکە.
– پێویسته كورد چی بكات، دژ بهوانهی پیلانی لهدژ دهگێڕن؟
"نابێت بههۆی ناتهباییمانهوه خاكی كوردستان لهدهست بدهین"
ئەحمەد مەجید: پێویستە ئێمە برایەتى بپارێزین و دوور بکەوینەوە لە شەڕی کورد دژ بە کورد و یەکگرتووبین و دوور بکەوینەوە لە دژایەتى کردنى یەکتر، بەداخەوە لە ڕابردوودا کورد خۆی هۆکار بووە بۆ لەدەستدانى دەستکەوتەکانى، بۆیە بە یەکڕیزى دەتوانرێت زاڵ بین، بەسەر هەموو پرسەکان، هەقی خۆمانە لەڕووى بیرکردنەوەوە جیاواز بین، بەڵام نابێت بەهۆی ناتەبەباییەوە خاکی کوردستان لەدەست بدەین، گرنگە هەموومان هەوڵ بدەین ئامانجەکانمان بەدی بێنین.
ک.س